เซี่ยงไฮ้คอมโพสิตปิดร่วง 3.23% เหตุนลท.เมินมาตรการอัดฉีด
เซี่ยงไฮ้คอมโพสิตปิดร่วง 3.23% เหตุนลท.เมินมาตรการอัดฉีด
21 ม.ค. 2559

สำนักข่าวซินหัวรายงานว่า ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ร่วงลง เนื่องจากการอัดฉีดเงินเข้าสู่ระบบของธนาคารกลางไม่สามารถสร้างความเชื่อมั่นเรื่องแนวโน้มเศรษฐกิจที่ชะลอตัวลงของประเทศในตลาดได้ โดยดัชนีเซี่ยงไฮ้คอมโพสิตร่วง 96.21 จุด หรือ 3.23% ปิดที่ 2,880.48 จุด
ธนาคารกลางจีนได้อัดฉีดเม็ดเงินมูลค่า 4 แสนล้านหยวนเข้าสู่ตลาดการเงินผ่านการดำเนินงานทางตลาดเงิน  (open market operations) ในวันนี้ ซึ่งนับเป็นจำนวนมากที่สุดในรอบเกือบ 3 ปี เพื่อเสริมสภาพคล่องไว้รองรับความต้องการเงินสดในช่วงเทศกาลตรุษจีนในเดือนหน้า
ทั้งนี้ ธนาคารกลางจีนได้อัดฉีดเงิน 1.10 แสนล้านหยวน  เข้าสู่ตลาดการเงินในวันนี้ ผ่านข้อตกลงซื้อพันธบัตรโดยมีสัญญาขายคืน  (reverse repo) ระยะ 7 วัน และจำนวน 2.90 แสนล้านหยวนผ่าน reverse repo ระยะ 28 วัน